정조 6년
壬寅十月初五日卯時。上御誠正閣。大臣備局堂上引見入侍時。領議政徐命善。右議政金熤。行知中樞府事具善復。禮曹判書鄭尙淳。行副司直李柱國李敬懋。校理嚴思晩。正言李羽晉。左承旨趙時偉。假注書趙衍德。事變假注書馬思人。記注官金健修金鳳顯。以次進伏訖。上命書榻敎曰。推考房承旨入侍。思人承命出。與柳誼偕入進伏。命善曰。日氣猝寒。此時。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候若何。上曰。一樣矣。上曰。聞昔賓對時。備堂進參。或如彼不多。而今日則文宰只是一人。其餘三局將臣而已。殆不成樣矣。命善曰。今日皆有故而然矣。刑曹參判蔡弘履入來。而爲開坐事。還爲出去闕外矣。上曰。戶判何不入來乎。命善曰。聞有病故而然矣。上曰。吏判亦不入來乎。命善曰。李祖源方遭故。吏判與左相。均爲功服之親。故俱不得入來矣。上曰。此外備堂。亦有不入來者矣。命善曰。趙㻐方有親病。勢難離捨。徐有隣新除兵判。姑未陳疏。李昌運。身𧏮尙未差復。徐有慶則未知有何事故。而不爲入來矣。上曰。徐有隣又除兵判。徐氏門闌。近甚昌大矣。命善曰。聖敎誠然。盛滿之懼。臣實爲首。其在戒盈之道。先從臣始解此重任。則庶可爲一半分存戒之方矣。上曰。卿言過矣。命善曰。昨夜典僕事。極爲驚駭。雖曰醉中之事。醉人亦知人事。渠何敢爲來叩闕門。作此變怪乎。上曰。果然矣。向來集春門外作拏事。無論厥漢之有情無情。旣以現捉之後。刑曹當以重律勘罪。而只以街上酗酒例。笞五十論勘。誠可駭矣。一自丁酉年興文事出後。凡於宮墻內外詗察。固不可一時放忽。而叫嚷於闕外之罪人。如有可恕之情。則雖不至勘以極律。定配之罪。烏可免乎。不此之爲。只以笞斷者。誠極怪駭矣。予將處分。鄭好仁難免竄配之律矣。命善曰。鄭好仁果不善擬律。而近來律官。全不成樣。擬律若此。故爲堂上者。只從律官之言。而有此誤擬矣。上曰。刑曹亞堂。旣入現告。則副使將何以區處乎。命善曰。副使旣入於削職現告。則今無更付之道。是甚可悶。俄於閤外。亦以此酬酢矣。上曰。草記果是三堂皆爲之乎。時偉曰。其時聞刑曹書吏言。則草記判堂爲之。而亞三堂則初不干涉云矣。上曰。然則傳旨何爲混同捧入乎。時偉曰。草記批旨中。有卿等罷職之敎。故自下不敢異同。罷職傳旨皆爲捧入。昨日處分時。有草記堂上削職之敎。故臣在家見分撥。以爲只前判堂當之云矣。仕進後聞之。則以當初同入於罷職。俱捧削職傳旨。而無區別云矣。上曰。然則只以判堂現告。可也。命書傳敎曰。判堂例獨主掌。而罷職傳旨。業已混同捧入。削職亦然。不可無區別分揀。刑曹堂上罷削傳旨中。參判參議付標改。啓下。上曰。向來廣民事出。而時値藏刑。姑未得嚴繩。故今日典僕。敢於闕門。中夜來扣。誠極痛駭矣。命善曰。近來犯罪者。非但不用當律。聖德如天。專施撫恤之澤。故愚民輩恃而無恐。輒有此蔑法濫犯之罪。如此之類。誠不可尋常勘斷矣。熤曰。事甚驚駭。雖曰愚蠢。豈不知闕門之尊嚴乎。不知其尊嚴而來扣者。亦極罪也。斷以重律。誠不可已矣。上曰。武藝別監査實後。卽爲草記。可也。善復曰。臣已査問。則所謂李福麗。亦被酒遇於街上。有此相閧。田邦佐初無相詰之事。而所謂泮人。無端詬辱。故致此起鬧。論其被傷處。亦不大段云矣。大抵闕門何等深重。而中夜來扣。旣關極律。不可以尋常勘處矣。上曰。別監輩。亦當嚴處。益加査問。卽爲草記。可也。命善曰。臣本庸魯。濫叨此職。而自近以來。神精昏耗。遇事輒誤。不勝惶悶矣。上曰。以備局草記事。有此仰奏乎。命善曰。不但此事。向日登筵時。前兵判李命植。旣奏其非。終未論勘。此莫非昏謬所致。如此而何可承當國事乎。伏願亟賜譴罰。使具僚知警焉。上曰。卿言過矣。大抵將臣。與大臣同。本無時原任。如有兼察之事。則使原任兼察。例也。而至於亞將。初非可擬之事。若以亞將中兼察捕將。則金相玉曾是先經者。何爲拔此。而以李漢昌爲請乎。此雖無例之事。如無變通。則何不就問於卿等。或自備局啓稟。可也。而何爲徑先草記乎。燿曰。臣於登筵時。固當請兵判之罪。而筵退後。始伏聞下敎。惶悚無地矣。上曰。此是簿書期會間事。何足深咎。但當爲問備而不爲。故有此下敎矣。熤曰。此是臣等昏謬之致。實無仰達之辭矣。上曰。平安道試取狀啓。今已入來矣。命書榻敎曰。右副承旨。持平安道道科試券入侍。思人承命出。與李時秀偕入進伏。仍命大臣奏事。命善曰。今日賓對。只有嶺南謄報一張矣。上曰。卿其奏之。命善曰。卽見慶尙監司趙時俊狀啓謄報。則以爲。災年民情。最先騷擾於催科之政。今若盡令督納。準捧乃已。則旬月之間。必有駭散之患。尤甚邑尤甚面里新還。限三分一特令停退。停退之代。則稍實邑之辛丑戊戌兩年條停未捧中。量宜分捧。雖之次邑。其中稍實面里。亦不無可捧之道。自朝家不必預定分數。俾臣參互事勢。斟酌分配。以補新還停退之數。代捧之式。正當用於如此災歲。毋論尤甚之次稍實邑。以相當各穀。準折代捧。待明秋還本色。而分數之際。亦令臣參量多少。便宜磨鍊。以其數爻。追後登聞事。請令廟堂稟旨。分付矣。嶺南十數邑歉荒。俱在今春經賑之處。瘡痍未蘇。缾罌盡空。糴政之難期準捧。誠如道臣所論。且畿甸關東。旣因特敎。許令停退。今於嶺南。宜有一視之道。尤甚邑尤甚面里。新還三分一。依狀請停退。舊還以最近年條。先爲收捧之意。纔已行會。自當以辛丑戊戌停未捧擧行。而稍實之次邑中。增減分排。則惟在道臣之參量磨鍊之。如何。至於當捧分數。不必以充補停退爲限。就二萬五千石酌定之數。寧加毋減爲宜。以此。分付。相當穀準折代捧。從實數追後啓聞事。殊甚便當。依狀請施行。何如。上曰。依爲之。出擧條上曰。觀其狀啓。措語頗未分明矣。命善曰。辛丑戊戌兩年未捧條。合爲十三萬石。而此數中。分尤甚之次。欲以便宜分排云矣。上曰。嶺南之舊還分排當捧者。爲二千餘石矣。命善曰。果是此數。而道臣之意。不欲盡捧此數。只於稍實邑。欲捧尤甚邑三分一停退之數。而此則不然。稍實處。當量宜準捧之意。關飭。好矣。熤曰。停退傳敎。似未得見。而先有此請矣。上曰。關東伯狀啓。亦不詳明矣。命善曰。然矣。上曰。狀啓中以爲。原州民身布保米。若不停退。則橫城保米。必請作錢云者。事涉如何矣。命善曰。固當指一仰請。而如是左右者。果不善爲矣。上曰。大抵狀啓規式。道各不同。似當一番釐正者矣。命善曰。果然矣。上曰。頃以此事。有所下敎。備堂似詳知矣。尙淳曰。此是兵判所發關知委。故臣姑未詳知矣。命善曰。京畿黃海嶺南關北。皆有後錄。而其外四道。俱無此例矣。上曰。古語云書同文。一定其規。可也。命善曰。狀規卽爲釐改。一體行關。好矣。上曰。近聞都下艱食轉甚。是可悶矣。發賣事。右相前已仰奏。而其時則雖非節。趁此歲末。一次許賣。可矣。命善曰。下敎誠好。必於歲前。一次許賣。則庶救艱食之患矣。熤曰。發賣一節。使民預知。則可慰遑急之心矣。善復曰。發賣時。不無弄奸之弊。京兆堂上。必得其人然後。庶有實效矣。命善曰。此賑廳堂上。相議爲之。則必無作奸之弊矣。熤曰。食祿之家。不入於發賣中矣。命善曰。我國羊畜。非曰無之。而外邑則或無所畜。量宜貿來。宜矣。上曰。當初貿羊時。八道盡爲分畜乎。命善曰。今無會錄。似難詳知矣。上曰。會錄之事。前則有之云矣。熤曰。海西黃鳳山。年前果有羊畜。而今則絶無云矣。命善曰。多歸人藥用之求。故漸致耗縮云矣。上曰。孳長亦難云矣。命善曰。試令貿來。宜矣。上曰。從好爲之。可也。命善曰。頃因特進官洪良浩所啓。以祭牲之難繼。官羊之絶稀。自今使行爲始。貿來於彼中。分授於各邑。孳養會錄。歲以爲常事。有下詢大臣。酌量分付之請矣。我國羊畜。不甚繁盛。祭享時牲用。每患苟艱。故五六年來。典牲署報備局受關文。或當春秋開市。或於使行回便。送價貿來。已成近例。祭享所須。則姑無不足之慮。而若使分畜列邑。遍滿國中。則尤豈不緊用乎。第當銀儲匱乏之時。捐出官銀。優數貿來。則事勢亦似難便。試令關西若干邑。先以會付穀。量宜折價。今番使行便。各以雌雄數口。貿來孳息。以爲報營會錄之地。似好。以此分付關西道臣處。何如。上曰。依爲之。出擧條命善曰。禁軍別將徐有大。與新除授兵曹判書徐有隣爲再從兄弟之親也。至親兩人。同掌宿衛之軍。揆以事面。殊甚苟艱。禁軍別將徐有大改差。何如。上曰。依爲之。出擧條上曰。徐龍輔事。果何如。命善曰。誠不善爲矣。上曰。向以洪啓迪宣謚事。旣罷旋敍。而今於延謚隔日之時。遽然移擬。使不得擧行。是豈成說乎。以渠論之。與他人有別。且今年異於他年。固當趁今延謚。而有此誤了。誠涉可怪。其在玉成之道。卿等宜有警飭之事矣。熤曰。前正郞徐龍輔之今番事。殊甚非矣。罪罷未幾。還付本職。此實出於追感今年。軫念宣謚之聖意。則設有可言之情勢。暫爲遲待。以卒其事。道理當然。而只隔數日。遽然移擬。極涉怪訝。雖是年少名官。未及周詳之致。不可以已經處分。置而不論。前正郞徐龍輔。施以譴削之典。何如。上曰。依爲之。出擧條熤曰。臣以銓郞處分時傳敎中一句。俄因言端。欲有所達矣。未及仰陳。而先爲請罪矣。銓郞之使人狼狽。猶屬私家事。而向日傳敎。有曰革罷東壁自書事而然耶。若使銓郞。果以此而故爲移去。則是眞鄙夫之心矣。苟或不然。適因疎率而致此。則傳敎中辭意。豈不有欠於大聖人辭不迫切之意。而在銓郞當爲何如耶。臣旣有愚見。故敢此仰達。卽命還收。區區之望也。上曰。然矣。卿無乃以予言。或近於臆逆。而有此奏耶。予意則不然。故以無或二字爲敎。此不過以未然者之言也。然而卿言儘好。予當改書以下也。上曰。右相奏事之際。不隨時體。眞心說去。誠可貴矣。命善曰。果然矣。熤曰。登筵奏事。輒致露拙。名是大官。而做錯若此。不勝惶悚矣。上曰。所取於卿者。以是也。今者宣謚處。只止此耶。熤曰。亦有李晩成家矣。上曰。銓郞今無可以行公者。待新通然後。可以宣謚矣。命善曰。無銓郞則果不得宣謚矣。上曰。銓郞之通。判書參判爲之矣。申飭銓曹。從近新通。使之擧行。可也。命善曰。右相以延謚事。旣出言端矣。臣頃以故參判金雲澤改謚之意。陳箚蒙允。而玉堂尙不擧行。朝家旣許易名。今年尤當愍恤。分付本館。使之卽爲議謚。何如。上曰。然則不必更爲議謚。且有已例。前望單子入之。旣已署經。待下批只令宣謚。可也。命善曰。臣箚中。故正言李孟專。同請改謚矣。今有前望單子入之之命。李孟專謚望。亦當一體擧行乎。上曰。依爲之。出擧條熤曰。俄以故參判洪啓迪延謚事。伏承愍恤之敎。臣不勝欽仰感激之至。故摠戎使尹慤。同是伊時死於國事之人也。先朝特贈兵判。而尙未施易名之典。適當今年。宜蒙一視之恩。故敢達矣。命善曰。尹守儉事。每欲陳達而未果。今有言端矣。守儉卽尹慤之奉祀孫也。與泰淵若淵。寸數已遠。頃年鞫獄。本事白脫。特旨放釋。至有無礙調用之命。而渠卽遭故。仍又年久。銓曹或不無趑趄持難之意。至今致散。尙不照檢。此則誠過矣。依前下敎。無礙調用事。分付兩銓。何如。上曰。領右相所奏俱好。竝依爲之。出擧條善復曰。肅川補民筒。移屬訓局之意。前已筵達。而改築新筒。以給其代事。下送將校。相議於該府使崔雲羽。則以爲。訓局比他營門體重。補民筒則移屬訓局。其代更得物力。自本府築筒需用。少無所妨云。訓局錢六十兩。劃給肅川。使之新築一筒。以爲代立之地。則可謂京外俱便。敢此仰達矣。命善曰。訓局則雖有物力。客地經紀。恐不無事倍功半之慮。補民筒則爲先移屬訓局。以爲養兵之需。優給價本於肅川。使之從便新築。以充其代。極爲便當。而第聞本倅瓜期。在於今年云。付諸生手。難保其善爲就緖。肅川府使崔雲羽。限畢役仍任事。分付。何如。上曰。依爲之。出擧條上曰。一年所收。當爲幾何耶。善復曰。金川大小南面。松都屢次請劃海西防啓。而自前松都之所請。白峙鎭與土地人民。竝爲移劃之故。海西之爭執。事理當然。而訓局自古多有柴場折受之規。仁廟朝。春川洪川山腰以上。筵稟折受。至于今流來。無論某道。山腰以上。少無防塞之規。金川大小南面中。寒川一洞。四面山腰以上。折受訓局。費物力設屯。則陳廢之山下平地。竝爲起耕。在金川府。良田美畓。不費力而自得。自訓局山腰以上柴場收稅。則實爲京外兩得之長策。訓局千摠元厚鎭。別定下送。與金川郡守。同審形便後。更爲稟處。何如。上曰。大臣之意。何如。命善曰。道臣亦不可不照管。目前便否。日後生弊有無。待本邑摘奸。論理狀聞之意。分付黃海監司處。何如。上曰。依爲之。出擧條上曰。兼司僕今番出六百人云矣。命善曰。其數夥然。戶曹似必爲難矣。上曰。己亥年所取。太甚略少。今之多取。亦何所妨乎。命善曰。年久之後。今始設行。故軍情果聳動。且施賞之際。特送宣傳官。申飭使之均霑。故尤爲欣悅云矣。善復曰。軍情大致欣踊。是誠幸矣。上曰。申應周事。誠可怪矣。渠以近侍出入之人。每事固當惕念擧行。而事多異於所料。誠莫曉其故也。向者欲除平山。而有所參量。差遣兵使者。專出曲保之意。而今於兵使之任。凡所擧行。反不如衰老梁世絢。此無他。專無畏劫而然也。且安景濂事。渠之下去時。已知之。而不但不爲檢束。反有勸送擊錚之跡。是豈成說乎。予以玉成之意。姑不處分。有此下敎。將臣皆登筵矣。必以此筵話。詳報於渠。使之戒懼。可也。且將臣以應周出入近密。徒知善遇。不爲預飭。故有此放恣之事。此亦諸將臣之過也。善復曰。聖敎誠然。臣等亦難免不善檢勅之罪矣。上曰。申鴻周事。亦可怪矣。以近侍言之。則莫如宣傳官。而或出外邑。全無報效之心。此亦無忌憚而然。尤極可怪矣。日前安景濂處分傳敎。卿等見之乎。命善曰。臣果見之。而以勿出朝報知之矣。上曰。承旨何如是擧行乎。時秀曰。未知何以然也。上曰。玉堂。臺諫。亦見此傳敎乎。思晩等曰。臣等果奉覽矣。上曰。前兵判若登筵。則將有下敎者矣。近者宣傳官望。再次出給。使之改擬。而至於具綜。終不照擬。或者具綜厭避而然乎。究其所爲。極涉放恣。此後則下敎前。勿復檢擬於堂上望。可也。命善曰。宣傳官望。則元無堂上堂下矣。上曰。此後堂上窠訓正。欲陳一都目矣。命臺諫奏事。羽晉曰。新除授正言李正薰。時在京畿仁川地。請斯速乘馹上來事。下諭。上曰。依啓。羽晉曰。大司諫申應顯。以臣於日前賓對。關格重發。不得已懸病之狀。略暴於問啓中。今不敢更事覶縷。而病雖使然。跡涉偃便。徹宵朝房。惟俟重勘。聖度寬大。罰止問備。以罪爲榮。且惶且感。宜卽詣臺引避。而胸腹刺痛。有加無減。頭目眩暈。欲起還仆。咫尺闕外。萬無致身臺廳之望。不得已擔還私次。義分之虧。格例之懷。已無可言。況諸僚以臣之故。引避遞職。則臣何獨一刻晏然於臺次乎。數日調治。急勢少減。今始來避。所失尤大。引嫌而退。病有淺深。義無異同。諸臺已遞。獨難仍在。請大司諫申應顯遞差。上曰。依啓。上曰。玉堂上下番。已經準職乎。思晩曰。經軍資正矣。上曰。都承旨飭力。一向强健。且慣於典古。有時終日登對。亹亹可聽矣。命善曰。果然多可聽說話矣。上曰。自古承旨。最稱華顯。而至於入侍。則毋論寒煖。隨處進伏。雖至夜深。不敢解衣而睡云矣。今之承宣。未及二更。脫衣而睡云。昨日右副之不卽詣閤。極可怪矣。命善曰。前則承旨夜深之前。亦不敢脫網而坐矣。上曰。禮判曾於先朝。久在政院。善爲供職矣。命善曰。果屢供夙夜之任。有善爲之稱矣。上曰。何年爲陞資乎。尙淳曰。己卯始拜承旨矣。上曰。閣臣則殆同編次人。時或入侍。而至於承旨。比此尤緊矣。熤曰。言其職則政令事爲。盡爲出納。故果爲緊要矣。上曰。同副承旨。以兵議移拜是職者。爲其修擧而然。今果殫誠擧行乎。命善曰。其誠勤最可尙矣。上曰。關西暗行時書啓。果不善爲矣。命善曰。務從詳實。故以致煩瑣。而果不善爲矣。上曰。伊時監司之論貶。殆若表長句。此亦可怪矣。命善曰。監司則略擧其槪。自是已例。而其時書啓。極爲過當矣。上曰。自有關西書啓。差遣繡衣。恐復若此。未得頻送矣。命善曰。向日荒政條件。左右相今已撰出云矣。上曰。然乎。熤曰。今方粧䌙矣。命時秀讀道科試券。時秀進讀。上曰。書題。何如。命善曰。未詳其題解矣。上曰。箕子東來後。以八條敎民。故民皆以大同江比黃河水。以頌其德矣。命善曰。書題。誠好矣。上曰。試券中疵病處。一一點抹。可也。讀第一張。上曰。此篇多有病處。全不成樣矣。命善曰。非但多病。全是生手。不識賦體矣。讀至第二張。上曰。此文頗勝於第一張矣。命善曰。果善作矣。此下無勝於此。則合置壯元矣。上曰。玉堂諫臣。同爲進前。疵病處詳見。可也。命善曰。試券所選。無一善作。試官果不善考矣。上曰。科場所製。或有一日得失而然矣。時秀曰。七洪所作。多有妄發。拔去宜矣。上曰。雖或有此等病處。何可置之落科乎。甲午年預差。亦爲賜第。前例卽爲知入。可也。尙淳承命退出。讀至恩賜試券訖。命一天試券批五句。仍改書等第。以次拆封。三中進士趙夢鶠。三下幼學崔雲翰承膺祚尹昌履金德老金珍恪任希鐸金龍俔。草三下進士金禧獜出榜訖。上曰。此試券誰果持往乎。命善曰。宣傳官持去。而兼送紅牌矣。上曰。武臣紅牌。使宣傳官持去。文臣紅牌。以本道兼春秋金健修。使之持往。唱榜後。仍爲覲親以來。好矣。命善曰。在兼史極榮感矣。上曰。試券領來差使員入侍。思人承命出。與李栢然偕入進伏。尙淳進伏奏曰。臣考見謄錄。則戊申丙寅。初無預備賜第之規。至乙亥。以咸興人年七十許赴。甲午則兩道預差。俱爲賜第矣。命書傳敎曰。平安道道科試券。旣已坼名。以預差陞付者。自可唱榜。入格中降等人。自歸落科。而近有甲午故事。今番此擧。實出慰悅之意也。被抄六人。從考下第次。竝令唱榜事。分付。上曰。武科當依四百數試取耶。尙淳曰。取二技則有難充數矣。善復曰。昨見北道試官私書。則以爲。二技入格。不滿元數。故一技入格者。方此等待云。而亦以此意。書通於兵判。許赴一技。則當充其數云矣。上曰。甲午前例。何如。善復曰。以一技。充四百數矣。上曰。今番一從甲午例擧行。好矣。柱國曰。兩道一技入格者。其間似或散歸。雖有下敎。恐有不及之歎矣。善復曰。西關則未知其散歸與否。而北關則試官私書。旣以等待爲言。趁今知委。庶可及之矣。上曰。差使員上來時。擧子輩散歸與否。當知之矣。栢然曰。未參二技者。果皆先歸矣。命書傳敎曰。額數則四百。而規矩則兩技。兩技萬一有未準四百之數。則單技從分數許赴。聞有甲午近例云。今不可異同。依此爲之之意。星火知委於兩道試官處。大抵此事。不待提敎。該曹事當一番稟定。況有日前賓筵筵敎。則訖無知委。亦不更稟。事之矇然。孰甚於是。況聞西道武士之未參二技者。不赴餘一技。已多散歸云。信如傳說。渠輩落莫之心。尤如何哉。北道則尙此遲待云。然則又有斑駁之歎。以此以彼。兵曹擧行。節節疎忽。不可無警勵。科場事體。且係莫重。當該兵曹判書李命植罷職。上曰。禮判先退。卽速發關。而一技入格者。若已散歸。未及更試。則只兩技許赴事。亦爲措辭跋尾。可也。尙淳承命而退。上曰。泮人閭民。便同華夷之別。故先朝以無得出居閭巷。曾有禁令。而今聞典僕輩。多出泮村外云。此亦年久法弛而然也。大抵泮人之弊。偏及平民。故屢有禁條。如有出去之人。捕將必爲察飭。可也。敬懋曰。此非捕將所管。有難擧行矣。命善曰。令漢城府査實泮人。以爲刷還。宜矣。上曰。卿言誠好。亦自成均館。盡爲刷還。而若有隱避不來者。捕將各別査治。可也。命書傳敎曰。自在先朝。禁令至嚴。不但至嚴。泮村與閭巷自別。法不得雜處。近來此規廢却。種種有似此弊端。昨夜之擧。亦出於泮人中移接閭閻人所犯云。今後申明舊典。嚴飭本館及該府。從速刷還事。分付。如是申飭之後。弊復如前。該曹當隨現重勘。以此一體嚴飭。命書傳敎曰。均之爲禁門也宮墻也。無人之地也。深夜之中也。纔經丁酉之變。爲有司者。見其跡之疑似。何可論有情無情。所當究其事狀。審愼決處。而日前刑曹事。萬萬駭妄。雖出於倉卒未周思之致。此而尋常勘過。無窮之慮。誠有不可勝言者。況此重臣之藉手立朝。又是甚事。以此以彼。合施重譴。前判書鄭好仁。中道付處。命書傳敎曰。守禦使姑勿出代。命書傳敎曰。政事。當日爲之。命善曰。刑判方今在外。不得行公。事甚難便矣。命書傳敎曰。刑曹判書兪彦鎬在外許遞。參判蔡弘履兼帶摠管。職務相妨。本職亦爲許遞。與判書。今日政差出。待下批牌招開坐。上曰。兵判出仕後。高得泰移送該曹。可也。上曰。權䎸聞已物故。捕廳無他重囚。只魯文而已。奎采移送捕廳。可也。命書傳敎曰。姑難盤詰。罪人奎采。移送捕廳事。分付。命書榻敎曰。道科試券領來差使員。除辭朝下去。時偉曰。右副承旨方帶吏房。而其間雖不開政。往參政席。事涉如何矣。命書榻敎曰。吏刑換房。命退。諸臣以次退出。